b'\n_START_ARTICLE_\nKorfu deklaracija\n_START_PARAGRAPH_\nKorfu deklaracija buvo susitarimas, kuris sudar\xc4\x97 s\xc4\x85lygas susikurti Jugoslavijos karalystei. J\xc4\x85 Pirmojo pasaulinio karo pabaigoje, 1917 m. liepos 20 d., Korfu saloje pasira\xc5\xa1\xc4\x97 vadinamasis Jugoslavijos komitetas, kur\xc4\xaf sudar\xc4\x97 emigracijoje esantys politikai, atstovav\xc4\x99 slov\xc4\x97nus, kroatus ir Austrijoje-Vengrijoje gyvenan\xc4\x8dius serbus bei Serbijos karalyst\xc4\x97s atstovai. Komitet\xc4\x85 politi\xc5\xa1kai palaik\xc4\x97 Jungtin\xc4\x97 Karalyst\xc4\x97 ir Pranc\xc5\xabzija, kurios r\xc4\x97m\xc4\x97si paskelbtu taut\xc5\xb3 apsisprendimo principu._NEWLINE_Deklaracijoje kaip pirmas \xc5\xbeingsnis kuriant nauj\xc4\x85 Jugoslavijos Valstyb\xc4\x99 buvo numatyta parlamentin\xc4\x97 monarchija su Karad\xc5\xbeiord\xc5\xbeevi\xc4\x8di\xc5\xb3 dinastijos monarchais, vientisa teritorija bei unitariniu valdymu, trimis valstyb\xc4\x99 sudaran\xc4\x8diomis nacijomis, lygiateisiu lotyni\xc5\xa1kosios ab\xc4\x97c\xc4\x97l\xc4\x97s ir kirilicos statusu, religijos laisve ir visuotine rinkim\xc5\xb3 teise. Joje numatytas Steigiamasis Susirinkimas, kuris tur\xc4\x97si\xc4\x85s priimti konstitucij\xc4\x85._NEWLINE_Tarp pasira\xc5\xa1iusi\xc5\xb3j\xc5\xb3 deklaracij\xc4\x85 nebuvo bosni\xc5\xb3, juodkalnie\xc4\x8di\xc5\xb3 ar makedon\xc5\xb3 atstov\xc5\xb3._NEWLINE_Pagrindiniai Korfu deklaracijos teksto k\xc5\xabr\xc4\x97jai buvo Serbijos premjerministras Nikola Pasi\xc4\x8dius ir kroat\xc5\xb3 emigrantas Ant\xc4\x97 Trumbi\xc4\x8dius. Pasi\xc4\x8dius ir serb\xc5\xb3 dvaras buvo link\xc4\x99 tiesiog i\xc5\xa1pl\xc4\x97sti Did\xc5\xbei\xc4\x85j\xc4\x85 Serbij\xc4\x85 viena\xc5\xa1ali\xc5\xa1kai prisijungiant teritorijas i\xc5\xa1 sumu\xc5\xa1tos Austrijos-Vengrijos imperijos. Vasario revoliucija Rusijoje ir v\xc4\x97lesni \xc4\xafvykiai susilpnino Serbijos pozicijas, tod\xc4\x97l Pasi\xc4\x8dius sutiko su kompromisu, pasira\xc5\xa1\xc4\x97 Deklaracij\xc4\x85 ir slapta \xc4\x97m\xc4\x97 veikti stengdamasis diskredituoti Jugoslavijos komitet\xc4\x85, kad jis netur\xc4\x97t\xc5\xb3 didel\xc4\x97s \xc4\xaftakos po art\xc4\x97jan\xc4\x8di\xc5\xb3 paliaub\xc5\xb3 kare._NEWLINE_Remiantis Korfu deklaracija 1918 m. gruod\xc5\xbeio 1 d. sukurta Serb\xc5\xb3, kroat\xc5\xb3 ir slov\xc4\x97n\xc5\xb3 karalyst\xc4\x97, o jos u\xc5\xbesienio reikal\xc5\xb3 ministru tapo Trumbi\xc4\x8dius.'